Papa Franja izjavio za Večernji list da se još izučava istorija pre nego što bi se kardinal Stepinac proglasio svetim, navodeći da je u određenom trenutku procesa kanonizacije došlo do nerazjašnjenih istorijskih tačaka i da je kako bi odlučio, „kako bi istina bila jasna“, tražio pomoć patrijarha Irineja.

Foto: EPA-EFE/Nake Batev

Odgovarajući na pitanje dopisnika Večernjeg lista iz Rima u avionu na povratku s putovanja u Bugarsku i Severnu Makedoniju o kritičkom odnosu pravoslavne crkve prema Katoličkoj crkvi i pokušaju Srpske pravoslavne crkve da ospori proces kanonizacije kardinala Stepinca, papa Franja odgovorio je da treba da se izuče istorijski dokumenti.

Ima istorijskih stvari između naših crkvi, rekao je papa dodajući da je u Bugarskoj i Severnoj Makedoniji bio da kaže da smo braća. Jer, ne možemo obožavati Sveto Trojstvo bez ujedinjenih ruku kao braća. To je ne samo moje uverenje već i patrijarha. Svih! To je velika stvar.

Onda ima jedna istorijska tačka, rekao je poglavar rimokatoličke crkve. Stepinac čovek s vrlinama. To je Crkva izjavila time što ga je proglasila blaženim, naveo je papa, ali u određenom trenutku procesa kanonizacije došlo se do nerazjašnjenih tačaka, istorijskih tačaka. I, ja koji treba da potpišem kanonizaciju s mojom odgovornošću molio sam, promišljao, tražio savet i onda sam video da treba da tražim pomoć Irineja (patrijarha Srpske pravoslavne crkve, pr. a.).

Irinej je veliki patrijarh. I Irinej mi je pomogao. Osnovali smo zajedno isorijsku komisiju. Radili smo zajedno. Jer, i Irineja i mene zanima jedino istina. Ne pogrešiti, rekao je Papa. Čemu služi jedna izjava o svetosti, ako nije jasna istina. Ne služi nikome. Znamo da je (Stepinac, op.a.) dobar čovek, da je blaženik, ali da se učini ovaj korak, ja sam tražio pomoć Irineja da se učini istina, rekao je papa.

Najpre je, dodao je, osnovana komisija koja je dala svoje mišljenje, a sada se izučavaju druge tačke kako bi istina bila jasna. Ja se ne plašim istine. Ne plašim se. Samo se plašim suda Božjeg, rekao je zahvalivši se na pitanju.

On je ocenio da su načelu odnosi između Pravoslavne i Katoličke crkve dobri i da postoji dobra volja. Svi imamo mane. I ja imam mane. Svi imamo mane. Ali ja sam među patrijarsima pronašao braću. A neka su braća, ne bih hteo da preterujem – sveta. Božji ljudi. A, to je jako važno, zaključio je papa Franja.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se